ଓଡିଆ କଣ୍ଠଶିଳ୍ପୀ ଅସିତ ତ୍ରିପାଠୀଙ୍କୁ ରୟାଲ ଷ୍ଟାଗ ମିର୍ଚି ମ୍ୟୁଜିକ ଆୱାର୍ଡ ଅବସରରେ ବେଷ୍ଟ ଅପକମିଙ୍ଗ ମେଲ ଭଏସ୍ ଅଫ୍ ଦି ଇଅର ପୁରସ୍କାର ମିଳିଛି । ରାଜକୁମାର ରାଓଙ୍କ ଅଭିନୀତ ଶାଦି ମେଁ ଜରୁର ଆନା ମୁଭିରେ କଣ୍ଠଦାନ କରି ସଭିଁଙ୍କ ମନ ଜିଣିଛନ୍ତି ଅସିତ ।
ମୁମ୍ବାଇରେ ଚାରି ବର୍ଷ ସଂଘର୍ଷ କଲା ପରେ ବଲିଉଡ୍ ରେ ବ୍ରେକ ମିଳିଥିଲା ବ୍ରହ୍ମପୁରରେ ଜନ୍ମ ହୋଇଥିବା ଅସିତଙ୍କୁ । ଏହି ସମ୍ମାନଜନକ ପୁରସ୍କାର ପାଇ ମୁଁ ଅତ୍ୟନ୍ତ ଆନନ୍ଦିତ ବୋଲି କହିଛନ୍ତି ଏହି କଣ୍ଠଶିଳ୍ପୀ । ଶ୍ରୋତାଙ୍କୁ ସେମାନଙ୍କ ଭଲପାଇବା ଯୋଗୁଁ ଧନ୍ୟବାଦ ଦେଉଛି । ପଦାର୍ପଣ ରେ ପରିଚିତି ଲାଭ କରିବା ମୋ ପାଇଁ ବଡ ଉପଲବ୍ଧି ବୋଲି କହିଛନ୍ତି ଅସିତ । ଭବିଷ୍ୟତରେ ଅଧିକ ଭଲ ଗାଇବା ପାଇଁ ଏହି ପୁରସ୍କାର ମୋତେ ପ୍ରେରଣା ଦେବ ବୋଲି ସେ କହିଛନ୍ତି । ସଙ୍ଗୀତ ପ୍ରତି ଅଶେଷ ଭଲ ପାଇବା ଯୋଗୁଁ ବାଙ୍ଗାଲୁରୁରୁ ଚାକିରି ଛାଡି ମାୟା ନଗରୀକୁ ଚାଲିଯାଇଥିଲେ ଅସିତ ।
ଦିଲ୍ଲୀରେ ସ୍କୁଲ ଜୀବନ ଶେଷ କଲା ପରେ ବାଙ୍ଗାଲୁରୁସ୍ଥିତ ଏମ୍ ଏସ୍ ରମୈୟା ଇନଷ୍ଟିଚ୍ୟୁଟ ଅଫ୍ ଟେକ୍ନୋଲୋଜିରୁ ମେକାନିକାଲ୍ ରେ ବି.ଟେକ୍ କଲେ ଅସିତ । କ୍ରିଷ୍ଣା ବେଉରା, ସୋନା ମହାପାତ୍ର, ରିତୁରାଜ ମହାନ୍ତି ଏବଂ ଅନନ୍ୟା ଶ୍ରୀତମ ନନ୍ଦଙ୍କ ପରେ ଚତୁର୍ଥ ଓଡିଆ ଭାବେ ବଲିଉଡ୍ ରେ କଣ୍ଠଦାନ କଲେ ସେ । ପ୍ରତିଭାବାନ୍ କଣ୍ଠଶିଳ୍ପୀ ଅସିତ ଇଣ୍ଡିଆନ୍ ଆଇଡଲ୍ ସିଜିନ୍-୫, ୨୦୧୦ରେ ଫାଇନାଲିଷ୍ଟ ହୋଇଥିଲେ । ଏ.ଆର୍.ରେହମାନ୍, ଆଦନାନ୍ ସାମି ଏବଂ ହିମେଶ ରେସମିୟା ଜଜ୍ ଭୂମିକାର ଥିବା ସାମସଙ୍ଗ ସୁପର ସିଙ୍ଗର ପ୍ରତି ଯୋଗିତାରେ ଟପ୍ ୫ ପର୍ଯ୍ୟନ୍ତ ପହାଇଥିଲେ ସେ । ହିନ୍ଦୀ ବ୍ୟତୀତ କନ୍ନଡ, ତେଲଗୁ, ବଙ୍ଗାଳୀ, ଆସାମୀ ଓ ଓଡିଆ ଭାଷାରେ କଣ୍ଠଦାନ କରିପାରନ୍ତି ଅସିତ ।
